Filmat li juri omm minn Trinidat and Tabago ssawwat lil bintha ta’ 12-il sena b’ċintorin għax tellgħet fuq Facebook ritratti tagħha nofsha għarwiena spiċċa mxerred mal-erbat irjiħ tad-dinja, waqt li qajjem diskussjoni nazzjonali fuq il-gżira dwar dan il-kastig li tat din l-omm lil bintha biex tikkoreġiha. Il-video ttella’ fuq Facbook fejn juri lil Helen Bartlett, omm ta’ erbat itfal minn Point Fortin, issawwat lil bintha mbikkma waqt li tkellimha ħażin. Il-filmat twil sitt minuti, li juri li s-Sinjura Bartlet issawwat b’kemm għandha saħħa lil bintha ta’ 12-il sena kien ixxerjat aktar minn 45,000 darba. Dan il-filmat ġab reazzjoni differenti mill-pubbliku, b’uħud jiġġustifikaw l-azzjoni tal-omm waqt li oħrajn isejħulu abbuż fuq it-tfal. Nhar l-Erbgħa li għadda, bintha flimkien ma’ oħtha l-kbira tellgħu filmat ieħor b’reazzjoni għal dak li nqala’ fejn urew l-appoġġ tagħhom lil ommhom. Bit-tnejn li huma jħarsu dritt fil-kamera, huma qalu li ommhom kienet mara tajba u li xtaqet tħares lil uliedha milli joħorġu tqal ta’ età żgħira jew agħar. Meta Helen Bartlett kienet qed tiġi intervistata minn stazzjon tar-radju lokali aktar kmieni din il-ġimgħa, hija ddikjarat li kienet lesta li tmur il-ħabs bil-għan li bintha  ż-żgħira timxi fit-triq it-tajba rrapporta Trinidat Express.